CELEX: 32020D1220
Language: el
Date: 2020-08-21 00:00:00
Title: Εκτελεστική απόφαση (ΕΕ) 2020/1220 της Επιτροπής της 21ης Αυγούστου 2020 σχετικά με την αίτηση καταχώρισης της προτεινόμενης Ευρωπαϊκής Πρωτοβουλίας Πολιτών με τίτλο «Δικαίωμα στη θεραπεία» [κοινοποιηθείσα υπό τον αριθμό C(2020) 5705] (Το κείμενο στην αγγλική γλώσσα είναι το μόνο αυθεντικό)

26.8.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 277/18
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/1220 ΤΗΣ ΕΠΙΤΡΟΠΗΣ
         της 21ης Αυγούστου 2020
         σχετικά με την αίτηση καταχώρισης της προτεινόμενης Ευρωπαϊκής Πρωτοβουλίας Πολιτών με τίτλο «Δικαίωμα στη θεραπεία»
         
            
               [κοινοποιηθείσα υπό τον αριθμό C(2020) 5705]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με την Ευρωπαϊκή Πρωτοβουλία Πολιτών (1), και ιδίως το άρθρο 6,
         Εκτιμώντας τα ακόλουθα:
         
                     (1)
                  
                  
                     Στις 4 Ιουλίου 2020 υποβλήθηκε στην Επιτροπή αίτηση καταχώρισης προτεινόμενης Ευρωπαϊκής Πρωτοβουλίας Πολιτών με τίτλο «Δικαίωμα στη θεραπεία».
                  
               
                     (2)
                  
                  
                     Οι στόχοι της προτεινόμενης πρωτοβουλίας είναι οι εξής: «[1] να διασφαλιστεί ότι τα δικαιώματα διανοητικής ιδιοκτησίας, συμπεριλαμβανομένων των διπλωμάτων ευρεσιτεχνίας, δεν παρεμποδίζουν την προσβασιμότητα ή τη διαθεσιμότητα οποιουδήποτε μελλοντικού εμβολίου ή θεραπείας κατά της νόσου COVID-19· [2] να διασφαλιστεί ότι η νομοθεσία της ΕΕ για την αποκλειστικότητα των δεδομένων και την εμπορική αποκλειστικότητα δεν περιορίζει την άμεση θέση σε ισχύ των υποχρεωτικών αδειών που εκδίδουν τα κράτη μέλη· [3] να θεσπιστούν νομικές υποχρεώσεις για τους δικαιούχους κονδυλίων της ΕΕ όσον αφορά την κοινοποίηση γνώσεων, διανοητικής ιδιοκτησίας και/ή δεδομένων σχετικά με τεχνολογίες υγείας που συνδέονται με τη νόσο COVID-19, στο πλαίσιο κοινοπραξίας τεχνολογιών ή διπλωμάτων ευρεσιτεχνίας· [4] να θεσπιστούν νομικές υποχρεώσεις για τους δικαιούχους κονδυλίων της ΕΕ όσον αφορά τη διαφάνεια σχετικά με τις δημόσιες συνεισφορές, το κόστος παραγωγής, καθώς και τις ρήτρες προσβασιμότητας και οικονομικής προσιτότητας που συνδυάζονται με μη αποκλειστικές άδειες εκμετάλλευσης.»
                  
               
                     (3)
                  
                  
                     Περαιτέρω λεπτομέρειες σχετικά με το αντικείμενο, τους στόχους και το πλαίσιο της προτεινόμενης Ευρωπαϊκής Πρωτοβουλίας Πολιτών παρατίθενται σε παράρτημα. Ειδικότερα, η ομάδα διοργανωτών καλεί την Ένωση «να θέσει τη δημόσια υγεία πριν από το ιδιωτικό κέρδος [και] να καταστήσει τα εμβόλια και τις θεραπείες κατά των πανδημιών παγκόσμια δημόσια αγαθά, ελεύθερα προσβάσιμα από όλους».
                  
               
                     (4)
                  
                  
                     Όσον αφορά τους πρώτους δύο στόχους της προτεινόμενης πρωτοβουλίας, η Επιτροπή έχει την εξουσία να προτείνει νομική πράξη της Ένωσης για την προσέγγιση των νομοθετικών, κανονιστικών και διοικητικών διατάξεων των κρατών μελών που έχουν ως αντικείμενο την εγκαθίδρυση και τη λειτουργία της εσωτερικής αγοράς, βάσει του άρθρου 114 της Συνθήκης.
                  
               
                     (5)
                  
                  
                     Όσον αφορά τους δύο τελευταίους στόχους της προτεινόμενης πρωτοβουλίας, η Επιτροπή έχει την εξουσία να προτείνει νομική πράξη της Ένωσης, για την εφαρμογή των Συνθηκών, η οποία αποσκοπεί στην προστασία και τη βελτίωση της δημόσιας υγείας, βάσει του άρθρου 168 παράγραφος 5 της Συνθήκης, και ερευνητικές δράσεις στο πλαίσιο του πολυετούς προγράμματος-πλαισίου της Ένωσης, βάσει του άρθρου 182 της Συνθήκης, σε συνδυασμό με το άρθρο 183 της Συνθήκης.
                  
               
                     (6)
                  
                  
                     Για τους λόγους αυτούς, κανένα μέρος της προτεινόμενης πρωτοβουλίας δεν βρίσκεται καταφανώς εκτός του πλαισίου των αρμοδιοτήτων της Επιτροπής δυνάμει των οποίων μπορεί να υποβάλει πρόταση για την έκδοση νομικής πράξης της Ένωσης με σκοπό την εφαρμογή των Συνθηκών.
                  
               
                     (7)
                  
                  
                     Η ομάδα διοργανωτών έχει προσκομίσει επαρκείς αποδείξεις ότι πληροί τις απαιτήσεις που προβλέπονται στο άρθρο 5 παράγραφοι 1 και 2 του κανονισμού (ΕΕ) 2019/788 και έχει ορίσει τα πρόσωπα επικοινωνίας σύμφωνα με το άρθρο 5 παράγραφος 3 πρώτο εδάφιο του ίδιου κανονισμού.
                  
               
                     (8)
                  
                  
                     Η προτεινόμενη πρωτοβουλία δεν είναι κατάφωρα καταχρηστική, επιπόλαια ή κακόβουλη και δεν αντίκειται εμφανώς στις αξίες της Ένωσης, όπως ορίζονται στο άρθρο 2 της Συνθήκης για την Ευρωπαϊκή Ένωση και στα δικαιώματα που κατοχυρώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης.
                  
               
                     (9)
                  
                  
                     Επομένως, η προτεινόμενη πρωτοβουλία με τίτλο «Δικαίωμα στη θεραπεία» θα πρέπει να καταχωριστεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η προτεινόμενη Ευρωπαϊκή Πρωτοβουλία Πολιτών με τίτλο «Δικαίωμα στη θεραπεία» καταχωρίζεται.
         
         
            Άρθρο 2
            Η παρούσα απόφαση απευθύνεται στην ομάδα διοργανωτών της Ευρωπαϊκής Πρωτοβουλίας Πολιτών με τίτλο «Δικαίωμα στη θεραπεία», την οποία εκπροσωπούν η κ. Anne DELESPAUL και η κ. Sara Anna MURAWSKI, που ενεργούν ως πρόσωπα επικοινωνίας.
         
         
            Βρυξέλλες, 21 Αυγούστου 2020.
            
               
                  Για την Επιτροπή
               
               Věra JOUROVÁ
               
                  Αντιπρόεδρος
               
            
         
         
            (1)  ΕΕ L 130 της 17.5.2019, σ. 55.